1989R2299 — LV — 13.08.1999 — 003.001

Šis dokuments ir izveidots vienīgi dokumentācijas nolūkos, un iestādes neuzņemas nekādu atbildību par tā saturu

Grozīta ar:









▼B

PADOMES REGULA (EEK) Nr. 2299/89

(1989. gada 24. jūlijs)

par rīcības kodeksu attiecībā uz datorizētām rezervēšanas sistēmām







EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu un jo īpaši tā 84. panta 2. punktu, ņemot vērā Komisijas priekšlikumu ( 1 ), ņemot vērā Eiropas Parlamenta atzinumu ( 2 ), ņemot vērā Ekonomikas un sociālo lietu komitejas atzinumu ( 3 ), tā kā lielāko daļu gaisa līniju rezervēšanu veic, izmantojot datorizētās rezervēšanas sistēmas; tā kā šādas sistēmas, pienācīgi izmantotas, var sniegt svarīgu un lietderīgu pakalpojumu aviosabiedrībām, ceļojumu aģentiem un pasažieriem, piedāvājot jaunāko un precīzāko informāciju par pieejamajiem lidojumiem, maksām un vietām, veicot rezervēšanu un atsevišķos gadījumos izsniedzot biļetes un iekāpšanas kartes; tā kā nepareiza darbība, tāda kā sistēmas pieejas liegšana vai diskriminēšana attiecībā uz piegādi, ievadīšanu un informācijas sniegšanu, vai nepamatotas prasības dalībniekiem vai pasūtītājiem var nopietni kaitēt aviosabiedrībām, ceļojumu aģentiem un, visbeidzot, patērētājiem; tā kā šī regula neietekmē Līguma 85. un 86. panta piemērošanu; tā kā ar Komisijas Regulu (EEK) Nr. 2672/88 ( 4 ) nolīgumi par datorizēto rezervēšanas sistēmu vispārējo iegādi, pilnveidošanu un darbību ir atbrīvoti no Līguma 85. panta 1. punkta noteikumiem; tā kā obligātajiem rīcības kodeksam, kas piemērojams visām datorizētajām rezervēšanas sistēmām un/vai izplatīšanas līdzekļiem, kurus piedāvā lietošanai un/vai kurus lieto Kopienā, jānodrošina, lai šīs sistēmas lietotu bez diskriminācijas un atklāti, veicot noteiktus drošības pasākumus, lai tādējādi izvairītos no to nepareiza pielietojuma un nostiprinātu neizkropļotu konkurenci starp aviosabiedrībām un starp datorizētajām rezervēšanas sistēmām, līdz ar to aizsargājot patērētāju intereses; tā kā nebūtu lietderīgi uzlikt saistības datorizēto rezervēšanas sistēmu piedāvātājam vai mātessabiedrībai vai dalībsabiedrībai attiecībā uz trešās valsts aviosabiedrību, kam vienai pašai vai kopā ar citiem pieder šāda sistēma vai kas kontrolē citu šādu sistēmu, kura neatbilst šim kodeksam vai ne piedāvā līdzvērtīgu attieksmi; tā kā šā kodeksa neievērošanas gadījumā ir vēlama sūdzību izmeklēšana un piespiedu izpildes procedūra, IR PIEŅĒMUSI ŠO REGULU.







▼M2

1. pants

Šo regulu piemēro jebkurai datorizētai rezervēšanas sistēmai, ciktāl tā iekļauj gaisa satiksmes produktus un ciktāl dzelzceļa transporta produkti ir iekļauti tās pamatpiedāvājumā, kad tos piedāvā lietošanai vai lieto Kopienas teritorijā neatkarīgi no:

— sistēmas piedāvātāja statusa vai valsts piederības,

— izmantotās informācijas avota vai attiecīgās centrālās datu apstrādes vienības atrašanās vietas,

— to lidostu ģeogrāfiskās atrašanās vietas, starp kuriem gaisa pārvadājums notiek.

▼M1

2. pants

Šajā regulā:

a) “parastais gaisa satiksmes produkts” nozīmē pasažiera pārvešanu pa gaisu starp divām lidostām, ieskaitot jebkurus ar to saistītos papildpakalpojumus un papildpriekšrocības, ko piedāvā pārdošanai un/vai pārdod kā šī produkta sastāvdaļu;

b) “kompleksais gaisa satiksmes produkts” nozīmē iepriekš noteiktu parasta gaisa satiksmes produkta apvienojumu ar citiem pakalpojumiem, kas nav gaisa transporta papildpakalpojumi, kuru piedāvā iegādei un/vai realizē, iekļaujot cenā;

c) “gaisa satiksmes produkts” nozīmē gan parasto, gan komplekso gaisa satiksmes produktu;

d) “regulārais gaisa satiksmes pakalpojums” nozīmē lidojumu sēriju, kur katram no lidojumiem ir šādas raksturīgas pazīmes: — to izpilda gaisa kuģis, lai pārvadātu pasažierus vai pasažierus un kravu, un/vai pastu par atlīdzību tādā veidā, ka vietas katram lidojumam atsevišķi patērētāji var iegādāties (vai nu tieši no aviosabiedrības, vai no tā pilnvarotajiem aģentiem) individuāli, — to veic, lai nodrošinātu satiksmi starp tiem pašiem diviem vai vairākiem punktiem, vai nu: — 1) saskaņā ar publicēto sarakstu vai 2) ar lidojumiem, kas ir tik regulāri vai bieži, ka acīm redzami veido sistemātiskas sērijas.

e) “maksa” nozīmē cenu, ko maksā par parastiem gaisa satiksmes produktiem, un nosacījumus, pēc kuriem šo cenu piemēro;

f) “datorizētā rezervēšanas sistēma (DRS)” nozīmē datorizēto sistēmu, kam, cita starpā, ir informācija par aviosabiedrību: — sarakstiem, — pieejamību, — maksām un — ar to saistītiem pakalpojumiem ar vai bez līdzekļiem, ar kuru palīdzību: — var veikt rezervēšanu vai — var izsniegt biļetes tādā apjomā, ka daži no šiem pakalpojumiem vai tie visi ir pieejami pasūtītājiem;

g) “distribuizplatīšanas līdzekļi” nozīmē līdzekļus, ko sagādā sistēmas piedāvātājs, lai sniegtu informāciju par aviosabiedrību sarakstiem, pieejamību, maksām un ar to saistītajiem pakalpojumiem un lai veiktu rezervēšanu un/vai izsniegtu biļetes, un lai sniegtu jebkurus citus attiecīgos pakalpojumus;

h) “sistēmas piedāvātājs” nozīmē jebkuru uzņēmumu vai tā filiāles, kas atbild par DRS darbību vai mārketingu;

i) “vecākais pārvadātājs” nozīmē jebkuru aviosabiedrību, kam tieši vai netieši, vienai pašai vai kopā ar citām pieder sistēmas piedāvātājs vai kas to efektīvi kontrolē, kā arī jebkuru aviosabiedrību, kura tai pieder vai kuru tā faktiski kontrolē;

j) “faktiskā kontrole” nozīmē attiecības, ko nosaka tiesības, līgumi vai jebkurš cits attiecību noteikšanas veids, kurš vai nu atsevišķi, vai apvienoti, ievērojot attiecīgā fakta vai tiesību akta apsvērumus, dod iespēju tieši vai netieši īstenot izšķirošu ietekmi uz uzņēmuma darbību, jo īpaši ar: — tiesībām lietot visus uzņēmuma aktīvus vai to daļu, — tiesībām vai līgumiem, kas piešķir izšķirošo ietekmi uz uzņēmuma struktūrvienību formēšanu, tā darbinieku balsošanu vai lēmumiem vai citādi piešķir izšķirošo ietekmi uz uzņēmuma darbību;

k) “iesaistītais pārvadātājs” nozīmē aviosabiedrību, kura noslēgusi līgumu ar sistēmas piedāvātāju par gaisa satiksmes produktu izplatīšanu, izmantojot DRS. Ja vecākais pārvadātājs lieto pats savu DRS, uz kuru attiecas šī regula, to uzskata par iesaistīto pārvadātāju;

▼M2

l) “pasūtītājs” ir persona, kas nav patērētājs, vai uzņēmums, kurš nav iesaistītais pārvadātājs, kas izmanto kādu DRS, noslēdzot līgumu vai citu finansiālu vienošanos ar sistēmas piedāvātāju. Uzskata, ka pastāv finansiāla vienošanās, ja ir izdarīts īpašs maksājums par sistēmas piedāvātāja pakalpojumiem vai ja tiek pirkts gaisa satiksmes produkts;

m) “patērētājs” ir jebkura persona, kas meklē informāciju par gaisa satiksmes produktu personīgai lietošanai vai vēlas to pirkt;

▼M1

n) “pamatpiedāvājums” nozīmē visaptverošu neitrālu datu attēlošanu par gaisa satiksmes pakalpojumiem starp pilsētu pāriem noteiktā laikposmā;

o) “izmantotais ceļojuma laiks” nozīmē laika starpību starp sarakstā noteikto izlidošanas un ielidošanas laiku;

p) “papildpakalpojums” nozīmē jebkuru citu produktu vai pakalpojumu, kas nav izplatīšanas līdzekļi un ko sistēmas piedāvātājs no savas puses piedāvā pasūtītājiem kopā ar DRS;

▼M2

q) “parastais dzelzceļa transporta produkts” ir pasažiera pārvadājums starp divām stacijām pa dzelzceļu, ietverot jebkādus saistītus palīgpakalpojumus un papildu ieguvumus, ko piedāvā pārdošanai vai pārdod kā produkta neatņemamu daļu;

r) “kompleksais dzelzceļa transporta produkts” ir iepriekš sagatavota parastā dzelzceļa transporta produkta kombinācija ar citiem pakalpojumiem, kas nav dzelzceļa pakalpojumu palīgpakalpojumi, kuru piedāvā pārdošanai vai kuru pārdod, pārdošanas cenā iekļaujot visus pakalpojumus;

s) “dzelzceļa transporta produkts” ir gan parastais, gan kompleksais dzelzceļa transporta produkts;

t) “biļete” ir derīgs dokuments, kas dod tiesības uz pārvadājumu, vai tās ekvivalents citādā formā nekā papīrs, ieskaitot elektroniskā formā, ko izsniedzis vai apstiprinājis pārvadātājs vai tā pilnvarots aģents;

u) “dubultā rezervēšana” ir situācija, kas rodas, kad veic divas vai vairāk rezervēšanas vienam un tam pašam pasažierim, ja ir acīmredzams, ka pasažieris nespēs izmantot vairāk nekā vienu.

▼M1

3. pants

1. Sistēmas piedāvātājam, rīkojoties savā vārdā un kā no vecākā pārvadātāja neatkarīgai struktūrvienībai, var iegūt visu veidu tiesības un uzņemties visu veidu pienākumus, noslēgt līgumus, cita starpā, ar vecākajiem pārvadātājiem, iesaistītajiem pārvadātājiem un pasūtītājiem, vai veikt citus tiesiskos aktus un būt par prasītāju vai atbildētāju.

2. Sistēmas piedāvātājs dod jebkurai aviosabiedrībai iespēju vienlīdzīgi un bez diskriminācijas līdzdarboties savu izplatīšanas līdzekļu pielietojumā attiecīgās sistēmas jaudas robežās un atkarībā no jebkuriem tehniskajiem ierobežojumiem ārpus sistēmas piedāvātāja kontroles.

3.

a) Sistēmas piedāvātājs: — neiekļauj nepamatotus noteikumus nevienā līgumā ar iesaistīto pārvadātāju, — nepieprasa pieņemt papildu noteikumus, kas pēc savas būtības vai saskaņā ar nozares praksi nav saistīti ar līdzdalību tā DRS, un piemēro vienādus nosacījumus vienāda līmeņa pakalpojumiem.

b) Sistēmas piedāvātājs par nosacījumu līdzdalībai DRS neuzstāda prasību, ka iesaistītais pārvadātājs nevar vienlaikus līdzdarboties citā sistēmā.

c) Iesaistītais pārvadātājs var lauzt līgumu ar sistēmas piedāvātāju, par to paziņojot ne vēlāk kā sešus mēnešus iepriekš, termiņam beidzoties ne ātrāk kā pirmā gada beigās. Šādā gadījumā sistēmas piedāvātājs nav tiesīgs atgūt summu, kas ir lielāka nekā izmaksas, kuras tieši saistītas ar līguma laušanu.

4. Ja sistēmas piedāvātājs nolēmis veikt jebkādus sagādāto izplatīšanas līdzekļu vai iekārtu, ko izmanto šo līdzekļu sagatavošanā, uzlabojumus, tas piedāvā informāciju par to un pašus šos uzlabojumus visiem iesaistītajiem pārvadātājiem, ieskaitot vecākos pārvadātājus, vienlīdzīgos termiņos un ar vienādiem noteikumiem, ievērojot jebkurus tehniskos ierobežojumus ārpus sistēmas piedāvātāja kontroles, un tādā veidā, lai nebūtu laika starpības jaunu uzlabojumu ieviešanā starp vecākajiem pārvadātājiem un iesaistītajiem pārvadātājiem.

▼M1

3.a pants

1.

a) Vecākais pārvadātājs nedrīkst diskriminēt konkurējošo DRS, atsakoties sniegt pēdējai, pēc pieprasījuma un vienlīdzīgos termiņos, tādu pašu informāciju par gaisa satiksmes pakalpojumu sarakstiem, maksām un pieejamību, kādu tas piegādā savai DRS, vai liedzot savu gaisa satiksmes produktu izplatīšanu, izmantojot citu DRS, vai atsakoties vienlīdzīgos termiņos pieņemt vai apstiprināt rezervēšanu, kas veikta, izmantojot konkurējošo DRS, attiecībā uz jebkuru tā gaisa satiksmes produktu, kuru tas izplata ar savu DRS. Vecākajam pārvadātājam ir pienākums pieņemt un apstiprināt tikai tos biļešu pasūtījumus, kas atbilst tā maksām un noteikumiem.

▼M2

b) vecākajam pārvadātājam nav pienākuma uzņemties nekādas izmaksas šajā sakarā, izņemot izmaksas par sniedzamās informācijas reproducēšanu un par pieņemtajām rezervācijām. Samaksa par rezervēšanu, kas maksājama DRS par pieņemtu rezervāciju, ko veic atbilstīgi šim pantam, nepārsniedz to samaksu, ko tā pati DRS pieprasa iesaistītajiem pārvadātājiem par līdzvērtīgu darījumu

▼M1

c) Vecākajam pārvadātājam ir tiesības veikt kontroli, lai nodrošinātu, ka konkurējošā DRS ievēro 5. panta 1. punktu.

▼M2

2. Šā panta uzliktās saistības nepiemēro par labu konkurējošai DRS, ja saskaņā ar 11. panta procedūrām ir nolemts, ka šī DRS pārkāpj 4.a vai 6. pantu par vecākā pārvadātāja neatļautu piekļūšanu informācijai.

▼M1

4. pants

1. Iesaistītie pārvadātāji un citi gaisa satiksmes produktu piegādātāji nodrošina, ka dati, ko tie nolemj iesniegt DRS, ir precīzi, nemaldinoši, skaidri un ne mazāk pilnīgi kā tie, ko viņi iesniedz citām DRS. Šie dati, cita starpā, ļauj sistēmas piedāvātājam pildīt sakārtošanas kritēriju prasības, kā izklāstīts pielikumā.

Ja datus iesniedz starpnieki, tie nemanipulē ar šiem datiem tādā veidā, ka varētu tikt radīta neprecīza, maldinoša vai diskriminējoša informācija.

▼M2

Pirmajā un otrajā daļā noteiktos principus piemēro dzelzceļa pakalpojumiem attiecībā uz datiem, kas sniegti iekļaušanai pamatpiedāvājumā.

▼M1

2. Sistēmas piedāvātājs nemanipulē ar 1. punktā minēto materiālu tādā veidā, ka varētu tikt radīta neprecīza, maldinoša vai diskriminējoša informācija.

3. Sistēmas piedāvātājs ievada un apstrādā iesaistīto pārvadātāju piegādātos datus ar vienādu uzmanību un vienādos termiņos, kas atkarīgi tikai no individuālo iesaistīto pārvadātāju izvēlētās ievadīšanas metodes un minētā piedāvātāja lietotā standartparauga ierobežojumiem.

▼M1

4.a pants

1. Ievadīšanas un/vai apstrādes līdzekļus, ko nodrošina sistēmas piedāvātājs, bez diskriminācijas piedāvā visiem vecākajiem pārvadātājiem un iesaistītajiem pārvadātājiem. Ja pieejami atbilstīgi un vispārpieņemti gaisa transporta nozares standarti, sistēmas piedāvātāji piedāvā ar tiem saderīgus līdzekļus.

2. Sistēmas piedāvātājs nerezervē jebkādu īpašu ievadīšanas un/vai apstrādes procedūru, vai jebkurus citus izplatīšanas līdzekļus vienam vai vairākiem tā vecākajiem pārvadātājiem.

3. Sistēmas piedāvātājs nodrošina, ka tā izplatīšanas līdzekļus skaidri un pierādāmi nošķir no jebkura pārvadātāja privātā inventāra un pārvaldības un tirgvedības līdzekļiem. Nošķiršanu var veikt vai nu loģiski, ar programmatūras palīdzību, vai fiziski tādā veidā, ka jebkuru savienojumu starp izplatīšanas līdzekļiem un privātiem līdzekļiem var panākt tikai ar “pielietojums - pielietojums” pieslēgumu. Neatkarīgi no izvēlētās nodalīšanas metodes, jebkurš šāds pieslēgums ir pieejams visiem vecākajiem pārvadātājiem un iesaistītajiem pārvadātājiem bez diskriminācijas, un tas sekmē attieksmes vienlīdzību attiecībā uz procedūrām, protokoliem, ievadēm un izvadēm. Ja ir pieejami atbilstīgi un vispārpieņemti gaisa transporta nozares standarti, sistēmas piedāvātāji piedāvā ar tiem savienojamus pieslēgumus.

▼M2

4. Sistēmas piedāvātājs nodrošina, ka trešās personas, kas sniedz DRS pakalpojumus pilnīgi vai daļēji tās vārdā, ievēro attiecīgos šīs regulas noteikumus.

▼M1

5. pants

1.

a) DRS sagatavotie pamatpiedāvājumi ir skaidri un nediskriminējoši.

b) Sistēmas piedāvātājs ne ar nodomu, ne aiz neuzmanības neattēlo savā DRS neprecīzu vai pārprotamu informāciju.

2.

a) Sistēmas piedāvātājs ar savas DRS palīdzību sagatavo pamatpiedāvājumu vai pamatpiedāvājumus katram atsevišķam darījumam, iesaistīto pārvadātāju piegādātos datus par lidojumu sarakstiem, maksājuma veidiem un vietu pieejamību iekļaujot tajos skaidri un saprotami, un bez diskriminācijas un tendenciozitātes, jo īpaši attiecībā uz informācijas sniegšanas kārtību.

b) Patērētājs ir tiesīgs pieprasīt, lai pamatpiedāvājuma informācija aprobežotos tikai ar regulārajiem vai tikai ar neregulārajiem pakalpojumiem.

c) Izstrādājot un izvēloties lidojumus attiecīgajiem pilsētu pāriem iekļaušanai pamatpiedāvājumā, nepieļauj diskrimināciju saistībā ar to, ka vienu pilsētu apkalpo vairākas lidostas.

d) Lidojumu iekļaušanas secību pamatpiedāvājumā nosaka kā izklāstīts pielikumā.

e) Sakārtošanas kritēriji nepamatojas uz jebkādu faktoru, kas tieši vai netieši saistīts ar pārvadātāja identitāti, un visiem iesaistītajiem pārvadātājiem tos piemēro bez diskriminācijas.

3. Ja sistēmas piedāvātājs sniedz informāciju par maksām, pamatpiedāvājums ir neitrāls un bez diskriminācijas, un tas satur, kā minimums, maksas, kuras noteiktas visiem pamatpiedāvājumā redzamajiem iesaistīto pārvadātāju lidojumiem. Šīs informācijas avotam jābūt pieņemamam iesaistītajam(-iem) pārvadātājam(-iem) un sistēmas piedāvātājam.

4. Informāciju par kompleksajiem produktiem, kas cita starpā attiecas uz ceļojuma organizētāju, pieejamību un cenām, pamatpiedāvājumā neattēlo.

5. Netiek uzskatīts, ka DRS pārkāpj šo regulu, ja tā maina pamatpiedāvājumu, lai tas atbilstu īpašam(-iem) patērētāja pieprasījumam(-iem).

6. pants

1. Sistēmas piedāvātāja piekļūšanu statistiskajai vai citādai informācijai savā DRS reglamentē šādi noteikumi:

▼M2

a) informāciju attiecībā uz identificējamām individuālām rezervācijām sniedz uz vienlīdzības pamata un tikai gaisa pārvadātājam vai pārvadātājiem, kas iesaistīti attiecīgajā pakalpojumā, kā arī pasūtītājiem, kuri iesaistīti rezervēšanā. Sistēmas piedāvātāja pārraudzībā esošo informāciju attiecībā uz identificējamām individuālām rezervācijām arhivē ārpus elektroniskā tīkla septiņdesmit divu stundu laikā pēc pēdējā individuālās rezervēšanas elementa izpildes un trīs gadu laikā iznīcina. Pieeja šādiem datiem ir atļauta tikai tādu iemeslu dēļ, kas saistīti ar strīdus gadījumiem attiecībā uz samaksu.

▼M1

b) jebkurus tirgvedības, biļešu pasūtīšanas un pārdošanas datus dara pieejamus uz šādiem pamatiem: i) šos datus piedāvā vienādos termiņos un bez diskriminācijas visiem iesaistītajiem pārvadātājiem, ieskaitot vecākos pārvadātājus; ▼M2 ii) šādi dati var aptvert un pēc pieprasījuma aptver visus iesaistītos pārvadātājus un/vai pasūtītājus, taču neiekļauj nedz tiešu, nedz arī netiešu pasažiera vai uzņēmuma identifikāciju, nedz arī personīgo informāciju par tiem; ▼M1 iii) visus šādu datu pieprasījumus apstrādā ar vienādu uzmanību un vienādos termiņos, tomēr atkarībā no katra pārvadātāja izvēlētās pārraidīšanas metodes; ▼M2 iv) informāciju iesaistītajiem pārvadātājiem un pasūtītājiem dara pieejamu pēc pieprasījuma gan vispārēji, gan uz atlases principa, ņemot vērā tirgu, kurā tie darbojas; v) aviosabiedrību un/vai pasūtītāju grupai ir tiesības iegādāties datus vispārējai apstrādei. ▼M1

2. Sistēmas piedāvātājs bez pasažiera piekrišanas nedod pieeju personīgajai informācijai par pasažieri citiem, kas nav iesaistīti darījumā.

3. Sistēmas piedāvātājs ar tehniskajiem līdzekļiem un/vai pienācīgiem aizsarglīdzekļiem vismaz attiecībā uz programmatūru nodrošina, lai iepriekš izklāstītos 1. un 2. punktu ievēro tādā veidā, ka informācijai, ko radījušas aviosabiedrības vai ko tām piegādā, nekādā gadījumā nepiekļūst viens vai vairāki vecākie pārvadātāji, izņemot šajā pantā atļautajos gadījumos.

▼M2 —————

▼B

7. pants

▼M1

1. Regulas 3. un 4. līdz 6. pantā izklāstītās sistēmas piedāvātāja saistības nepiemēro attiecībā uz trešās valsts vecāko pārvadātāju, ja tā DRS ārpus Kopienas teritorijas nepiedāvā Kopienas aviosabiedrībām apkalpošanu, kas ir līdzvērtīga tai, kuru paredz šī regula un Komisijas Regula (EEK) Nr. 83/91 ( 5 ).

2. Regulas 3.a, 4. un 8. pantā paredzētās vecāko pārvadātāju vai iesaistīto pārvadātāju saistības nepiemēro attiecībā uz DRS, ko kontrolē viena vai vairākas trešās valsts aviosabiedrības, ja ārpus Kopienas teritorijas vecākais(- ie) pārvadātājs(-i) vai iesaistītais(-ie) pārvadātājs(-i) nesaņem apkalpošanu, kas ir līdzvērtīga tai, kuru paredz šī regula un Komisijas Regula (EEK) Nr. 83/91.

▼B

3. Sistēmas piedāvātājam vai aviosabiedrībai, kas vēlas izmantot 1. vai 2. punkta noteikumus, ir jāpaziņo Komisijai par saviem nodomiem un to iemesliem vismaz 14 dienas pirms šādas rīcības. Izņēmuma gadījumos, pēc ieinteresētā piedāvātāja vai aviosabiedrības pieprasījuma, Komisija var piešķirt atkāpi no 14 dienu noteikuma.

4. Saņēmusi paziņojumu, Komisija nekavējoties nosaka, vai pastāv diskriminācija 1. un 2. punkta nozīmē. Ja tiek nolemts, ka pastāv, Komisija par to informē visus ieinteresētos Kopienas un dalībvalstu sistēmu piedāvātājus vai aviosabiedrības. Ja diskriminācija 1. vai 2. punkta nozīmē nepastāv, Komisija par to informē ieinteresēto sistēmas piedāvātāju vai aviosabiedrības.

▼M1

5.

a) Gadījumos, kad 1. un 2. punkta nozīmē ir konstatēta nopietna diskriminācija, Komisija ar savu lēmumu var dot norādījumu DRS pienācīgi mainīt savu darbību tā, lai pārtrauktu šo diskrimināciju. Komisija nekavējoties paziņo dalībvalstīm par šādu lēmumu.

b) Ja Padome pēc dalībvalsts pieprasījuma nepieņem citādu lēmumu divu mēnešu laikā pēc Komisijas lēmuma pieņemšanas dienas, pēdējais stājas spēkā.

▼M1

8. pants

1. Vecākais pārvadātājs ne tieši, ne netieši nesaista jebkuras konkrētas DRS lietošanu no pasūtītāja puses ar jebkādas komisijas naudas saņemšanu vai cita pamudinājuma vai nopēluma līdzekļiem attiecībā uz tā lidojumos pieejamo gaisa satiksmes produktu realizāciju.

2. Vecākais pārvadātājs ne tieši, ne netieši nepieprasa jebkuras konkrētas DRS lietošanu no pasūtītāja puses biļešu realizācijai vai izsniegšanai attiecībā uz jebkādiem paša tieši vai netieši piegādātajiem gaisa satiksmes produktiem.

3. Jebkurš nosacījums, ko aviosabiedrība izvirza ceļojumu aģentam, pilnvarojot viņu realizēt un izsniegt biļetes tās gaisa satiksmes produktiem, nevar būt pretrunā ar 1. un 2. punktu.

▼B

9. pants

1. Sistēmas piedāvātājs jebkuram pasūtītājam dod pieeju jebkuriem DRS izplatīšanas līdzekļiem bez diskriminācijas.

2. Sistēmas piedāvātājs nepieprasa pasūtītājam parakstīt ekskluzīvu līgumu un arī tieši vai netieši netraucē pasūtītājam pievienoties vai lietot jebkuru citu sistēmu vai sistēmas.

3. Papildpakalpojumus, ko piedāvā jebkuram citam pasūtītājam, sistēmas piedāvātājs piedāvā visiem pasūtītājiem bez diskriminācijas.

▼M1

4.

a) Sistēmas piedāvātājs neiekļauj nepamatotus nosacījumus nevienā pasūtījuma līgumā, kas dod atļauju lietot tā DRS, un jo īpaši pasūtītājs var lauzt līgumu ar sistēmas piedāvātāju, paziņojot par to ne vēlāk kā trīs mēnešus iepriekš, termiņam beidzoties ne ātrāk kā pirmā gada beigās. Šādā gadījumā sistēmas piedāvātājs nav tiesīgs atgūt summu, kas ir lielāka nekā ar līguma laušanu tieši saistītas izmaksas.

b) Ievērojot 2. punktu, uz tehnisko iekārtu piegādi neattiecas a) apakšpunkta noteikumi.

5. Sistēmas piedāvātājs katrā pasūtījuma līgumā paredz, ka:

a) pamatpiedāvājumam, saskaņā ar 5. pantu, jābūt pieejamam katram atsevišķam darījumam, izņemot gadījumus, kad patērētājs pieprasa informāciju tikai par vienu aviosabiedrību vai tikai par kompleksiem gaisa satiksmes produktiem;

b) pasūtītājs nemanipulē ar DRS piegādāto materiālu tādā veidā, ka tas izraisītu neprecīzu, maldinošu vai diskriminējošu informācijas sniegšanu patērētājiem.

6. Sistēmas piedāvātājs neuzliek pasūtītājam pienākumu pieņemt tehnisko iekārtu vai programmatūras piedāvājumu, bet var pieprasīt, lai lietojamās iekārtas un programmatūra būtu savienojamas ar paša sistēmu.

▼M2

9.a pants

1.

a) Ja informāciju sniedz DRS, pasūtītājs izmanto neitrālu piedāvājumu attēlojumu saskaņā ar 5. panta 2. punkta a) un b) apakšpunktu, ja vien patērētāja norādītās izvēles nodrošināšanai nav nepieciešams cits piedāvājumu attēlojums;

b) pasūtītājs nedrīkst manipulēt ar DRS sniegto informāciju tādā veidā, kas noved pie šīs informācijas neprecīzas, maldinošas vai diskriminējošas sniegšanas patērētājam;

c) pasūtītājs veic rezervēšanu un izsniedz biļetes saskaņā ar izmantotajā DRS esošo informāciju vai arī tā, kā atļāvis attiecīgais pārvadātājs;

d) pasūtītājs informē katru patērētāju par jebkādām aprīkojuma izmaiņām ceļā, ceļā paredzēto apstāšanās reižu skaitu, lidojuma veicēja gaisa pārvadātāja identitāti un par jebkādām lidostu maiņām dotajā maršrutā, ciktāl šī informācija ir redzama DRS. Pasūtītājs informē patērētāju par sistēmas piedāvātāja nosaukumu un adresi, individuālo datu apstrādes mērķiem un uzglabāšanas ilgumu, kā arī par līdzekļiem, kas pieejami datu subjektam tā piekļuves tiesību izmantošanai;

e) patērētājam jebkurā laikā ir tiesības saņemt DRS piedāvājuma izdruku vai saņemt pieeju pie paralēla DRS piedāvājuma, kurš rāda to pašu attēlu, ko redz pasūtītājs;

f) personai ir tiesības uz efektīvu bezmaksas piekļuvi saviem paša datiem neatkarīgi no tā, vai datus uzglabā DRS vai pasūtītājs.

2. Pasūtītājs DRS izplatīšanas līdzekļus izmanto saskaņā ar II pielikumu.

▼B

10. pants

▼M2

1.

a) Samaksa, ko iesaistītajam pārvadātājam pieprasa sistēmas piedāvātājs, nav diskriminējoša, ir pieņemami strukturēta un attiecīgi saistīta ar sniegtā un izmantotā pakalpojuma izmaksām, un jo īpaši tā ir vienāda vienādam pakalpojumu līmenim. Rēķins par DRS pakalpojumiem ir pietiekami detalizēts, lai ļautu iesaistītajiem pārvadātājiem redzēt, tieši kādi pakalpojumi ir izmantoti, kā arī to cenas; rezervēšanas maksas rēķini katrā segmentā ietver vismaz šādu informāciju: — DRS rezervācijas tips, — pasažiera uzvārds, — valsts, — IATA/ARC aģentūras identifikācijas kods, — pilsētas kods, — segmenta pilsētu pāris, — rezervēšanas datums (darījuma datums), — lidojuma datums, — reisa numurs, — statusa kods (rezervācijas statuss), — apkalpošanas tips (servisa klase), — rezervācijas apstiprināšanas numurs (Passenger Name Record/PNR) un — rezervēšanas/anulēšanas norāde. Rēķina informāciju sniedz uz magnētiskajiem nesējiem. Samaksa par rēķina informācijas sniegšanu pārvadātāja izvēlētajā formā nepārsniedz paša nesēja izmaksas kopā ar tās transportēšanas izdevumiem. Iesaistītājam gaisa pārvadātājam piedāvā iespēju tikt informētam, ja tiek veikta rezervēšana vai darījums, par kuru tiks pieprasīta rezervācijas maksa. Ja pārvadātājs izvēlas saņemt šādu informāciju, tam piedāvā iespēju nepieļaut jebkuru no šādām rezervēšanām vai darījumiem, ja vien tā jau nav pieņemta. Nepieļaušanas gadījumā gaisa pārvadātājam par šo rezervēšanu vai darījumu samaksu nepieprasa;

b) samaksa par aprīkojuma īri vai citiem pakalpojumiem, ko no pasūtītāja pieprasa sistēmas piedāvātājs, nav diskriminējoša, ir pieņemami strukturēta un attiecīgi saistīta ar sniegtā un izmantotā pakalpojuma izmaksām, un jo īpaši tā ir vienāda vienādam pakalpojumu līmenim. Produktivitātes atlaides, ko pasūtītājiem īres maksu vai komisijas maksas atlaižu veidā piešķir sistēmas piedāvātāji, uzskata par sistēmas piedāvātāju izplatīšanas izdevumiem un tās pamatojas uz izsniegto biļešu segmentiem. Ja, ievērojot II pielikuma 5. punktu, sistēmas piedāvātājs nezina, vai biļete ir izsniegta, vai nav, šim sistēmas piedāvātājam ir tiesības balstīties uz pasūtītāja veikto biļetes numura paziņojumu. Rēķinos par DRS pakalpojumiem ir pietiekami sīkas ziņas, lai pasūtītāji varētu redzēt, tieši kuri pakalpojumi ir izmantoti un kāda samaksa par tiem ir pieprasīta.

2. Sistēmas piedāvātājs pēc lūguma sniedz ieinteresētajām personām, ieskaitot patērētājus, sīkas ziņas par tā brīža procedūrām, maksām un sistēmas aprīkojumu, ieskaitot informācijas apmaiņas tehnoloģijas, izmantotos rediģēšanas un rādīšanas kritērijus. Patērētājiem šī informācija ir bezmaksas un aptver individuālo datu apstrādi. Šis noteikums tomēr neliek sistēmas piedāvātājam atklāt īpašnieka informāciju, piemēram, programmatūru.

▼B

3. Par jebkurām izmaiņām piedāvātajos cenu līmeņos, nosacījumos vai līdzekļos un to pamatojumu tiek paziņots visiem iesaistītiem pārvadātājiem un pasūtītājiem bez diskriminācijas.

11. pants

1. Rīkojoties pēc sūdzības saņemšanas vai pēc savas iniciatīvas, Komisija uzsāk procedūras, lai pārtrauktu šīs regulas noteikumu pārkāpšanu.

2. Sūdzības var iesniegt:

a) dalībvalstis;

b) fiziskās vai juridiskās personas, kurām ir likumīga interese.

3. Komisija nekavējoties nosūta dalībvalstīm sūdzību un iesniegumu, un visu ar to saistīto dokumentu, kurus tā ir saņēmusi vai kurus tā nosūta šādas procedūras gaitā, kopijas.

12. pants

1. Pildot pienākumus, ko tai uzliek šī regula, Komisija var iegūt visu nepieciešamo informāciju no dalībvalstīm un no uzņēmumiem vai uzņēmumu apvienībām.

2. Komisija var noteikt termiņu, kas nedrīkst būs mazāks par vienu mēnesi, pieprasītās informācijas saņemšanai.

3. Nosūtot uzņēmumam vai uzņēmumu apvienībai informācijas pieprasījumu, Komisija vienlaicīgi nosūta pieprasījuma kopiju dalībvalstij, kuras teritorijā atrodas uzņēmuma vai uzņēmumu apvienības galvenais birojs.

4. Savā pieprasījumā Komisija izklāsta tā juridisko pamatojumu un mērķi, un arī sankcijas par nepareizas informācijas sniegšanu, kuras paredzētas 16. panta 1. punktā.

5. Uzņēmumu īpašniekiem vai viņu pārstāvjiem, bet juridisko personu vai sabiedrību, firmu vai apvienību, kuras nav juridiskās personas, gadījumā, personai, kura ir pilnvarota tās pārstāvēt saskaņā ar tiesību aktiem vai to noteikumiem, ir jāsniedz pieprasītā informācija.

13. pants

1. Pildot pienākumus, ko tai uzliek šī regula, Komisija var uzsākt nepieciešamo izmeklēšanu uzņēmumos vai uzņēmumu apvienībās. Šajā nolūkā ierēdņiem, kurus ir pilnvarojusi Komisija, ir tiesības:

a) pārbaudīt grāmatvedības dokumentus un citus uzņēmējdarbības dokumentus;

b) noņemt kopijas vai ņemt izvilkumus no grāmatvedības dokumentiem un citiem uzņēmējdarbības dokumentiem;

c) pieprasīt mutisku paskaidrojumu uz vietas;

d) iekļūt jebkurās telpās, teritorijās un transportlīdzekļos, ko lieto uzņēmumi vai uzņēmumu apvienības.

2. Komisijas pilnvarotie ierēdņi īsteno savas pilnvaras, uzrādot rakstisku pilnvarojumu, kas izklāsta izmeklēšanas priekšmetu un mērķus, un sankcijas, kuras paredzētas 16. panta 1. punktā, gadījumā, ja nav iesniegtas pilnībā visi pieprasītie grāmatvedības dokumenti vai citi uzņēmējdarbības dokumenti. Laikus pirms izmeklēšanas Komisija paziņo dalībvalstij, kuras teritorijā to veiks, par izmeklēšanu un pilnvaroto ierēdņu identitāti.

3. Uzņēmumi un uzņēmumu apvienības pakļaujas izmeklēšanai, kura norīkota ar Komisijas lēmumu. Lēmumā detalizē izmeklēšanas priekšmetu un mērķi, nosaka datumu, kurā tai jāsākas, sankcijas, kas paredzētas 16. panta 1. punktā, un tiesības lēmumu pārskatīt Tiesā.

4. Komisija pieņem 3. punktā izklāstītos lēmumus pēc apspriešanas ar dalībvalsti, kuras teritorijā veic izmeklēšanu.

5. Dalībvalsts, kuras teritorijā jāveic izmeklēšana, amatpersonas var palīdzēt Komisijas ierēdņiem veikt viņu pienākumus pēc dalībvalsts vai Komisijas pieprasījuma.

6. Ja uzņēmums nepakļaujas izmeklēšanai, kura norīkota saskaņā ar šo pantu, attiecīgā dalībvalsts sniedz Komisijas pilnvarotajiem ierēdņiem nepieciešamo palīdzību, lai dotu viņiem iespēju veikt izmeklēšanu.

14. pants

1. Informāciju, kura iegūta 12. un 13. pantu piemērošanas rezultātā, lieto tikai attiecīgā pieprasījuma vai izmeklēšanas mērķiem.

2. Neskarot 11. un 20. pantu, Komisija un dalībvalstu kompetentās iestādes, to amatpersonas un citi darbinieki neatklāj tādu informāciju, uz kuru attiecas dienesta noslēpuma ievērošanas pienākums un kuru viņi ieguvuši šīs regulas piemērošanas rezultātā.

3. Šā panta 1. un 2. punkts neierobežo vispārīgās informācijas vai pārskatu publicēšanu, kas nesatur informāciju attiecībā uz konkrētiem uzņēmumiem vai uzņēmumu apvienībām.

15. pants

1. Ja uzņēmums vai uzņēmumu apvienība nesniedz pieprasīto informāciju termiņā, ko noteikusi Komisija, vai sniedz nepilnīgu informāciju, Komisija ar savu lēmumu pieprasa iesniedzamo informāciju. Lēmumā precizē, kāda informācija tiek pieprasīta, nosaka atbilstīgu termiņu, kurā tā jāiesniedz, norāda sankcijas, kuras paredzētas 16. panta 1. punktā, kā arī tiesības pārskatīt lēmumu Tiesā.

2. Komisija vienlaicīgi nosūta sava lēmuma kopiju kompetentajai iestādei tajā dalībvalstī, kuras teritorijā atrodas uzņēmuma vai uzņēmumu apvienības galvenais birojs.

16. pants

1. Komisija ar savu lēmumu var uzlikt uzņēmumiem vai uzņēmumu apvienībām soda naudu no 1 000 līdz 50 000 ECU, ja ar nodomu vai aiz nolaidības:

a) tie sniedz nepareizu informāciju, atbildot uz pieprasījumu, kas sastādīts saskaņā ar 12. pantu, vai neiesniedz informāciju noteiktajā termiņā;

b) izmeklēšanas laikā tie uzrāda grāmatvedības dokumentus vai citus uzņēmējdarbības dokumentus nepilnīgā formā vai atsakās pakļauties izmeklēšanai saskaņā ar 13. panta 1. punktu.

2. Komisija ar savu lēmumu var uzlikt soda naudu sistēmas piedāvātājam, vecākajiem pārvadātājiem, iesaistītiem pārvadātājiem un/vai pasūtītājiem par šīs regulas pārkāpšanu, kas nepārsniedz 10 % no iesaistītā uzņēmuma attiecīgās darbības gada apgrozījuma.

Nosakot soda naudas lielumu, ņem vērā gan pārkāpuma nopietnību, gan tā ilgumu.

3. Lēmumiem, kuri ir pieņemti saskaņā ar 1. un 2. punktu, nav krimināltiesiskā soda rakstura.

17. pants

Līguma 172. panta nozīmē Tiesai ir neierobežota jurisdikcija attiecībā uz to lēmumus pārskatīšanu, ar ko Komisija ir uzlikusi soda naudu; tā var atcelt soda naudas uzlikšanu, samazināt vai palielināt to.

18. pants

Piemērojot 16. pantu, ECU ir tāds, kādu to apstiprina, sastādot Eiropas Kopienas vispārējo budžetu saskaņā ar Līguma 207. un 209. pantiem.

19. pants

▼M2

1. Pirms lēmumu pieņemšanas atbilstīgi 11. vai 16. pantam Komisija dod attiecīgajiem uzņēmumiem vai uzņēmumu apvienībām iespēju tikt uzklausītām attiecībā uz jautājumiem, par kuriem Komisijai ir vai ir bijuši iebildumi.

▼B

2. Ja Komisija vai dalībvalstu kompetentās amatpersonas uzskata par nepieciešamu, viņi var uzklausīt arī citas fiziskās vai juridiskās personas. Šīm personām dod iespēju tikt uzklausītām, ja tās pierāda pietiekamu ieinteresētību.

20. pants

1. Komisija publicē lēmumus, ko tā pieņem saskaņā ar 16. pantu.

2. Šādā publikācijā nosauc pušu nosaukumus/vārdus un lēmuma galveno saturu; tajā ievēro uzņēmumu likumīgās intereses savu komercnoslēpumu aizsargāšanā.

▼M2

21. pants

1. Nedz 5. pantu, nedz 9. panta 5. punktu, nedz pielikumus nepiemēro DRS, kuru gaisa pārvadātājs vai gaisa pārvadātāju grupa izmanto:

a) skaidri norādītās savos pašu birojos un tirdzniecības vietās;

b) lai sniegtu informāciju un/vai izplatīšanas līdzekļus, kas pieejamas publiskā telekomunikāciju tīklā, skaidri un pastāvīgi identificējot informācijas sniedzēju vai sniedzējus.

2. Ja rezervēšanu veic tieši gaisa pārvadātājs, uz šo gaisa pārvadātāju attiecas 9.a panta d) un f) apakšpunkta noteikumi.

▼M1

21.a pants

▼M2

1. Sistēmas piedāvātājs nodrošina, ka DRS tehnisko atbilstību 4.a un 6. pantam kalendārajā gadā uzrauga neatkarīgs revidents. Revidentam šim nolūkam piešķir piekļuvi jebkurā laikā visām programmām, procedūrām, operācijām un aizsarglīdzekļiem, ko izmanto datoros vai datoru sistēmās, ar kuru palīdzību sistēmas piedāvātājs nodrošina izplatīšanas līdzekļus. Katrs sistēmas piedāvātājs iesniedz revidenta ziņojumu par pārbaudi un secinājumus Komisijai četru mēnešu laikā pēc apskatāmā kalendārā gada beigām. Komisija izskata šos ziņojumus ar mērķi veikt visus vajadzīgos pasākumus saskaņā ar 11. panta 1. punktu.

▼M1

2. Sistēmas piedāvātājs paziņo iesaistītajiem pārvadātājiem un Komisijai revidenta identifikācijas datus vismaz trīs mēnešus pirms iecelšanas apstiprinājuma un vismaz trīs mēnešus pirms ikgadējās atkārtotās iecelšanas. Ja mēneša laikā jebkurš no iesaistītajiem pārvadātājiem apšauba revidenta spēju pildīt šajā pantā izklāstītos uzdevumus, Komisija turpmāko divu mēnešu laikā un pēc apspriešanas ar revidentu, sistēmas piedāvātāju un jebkuru citu pusi, kam ir likumīga interese, nolemj, vai revidents jāaizvieto.

▼M2

21.b pants

1. Ievērojot šā panta noteikumus, šo regulu piemēro, iekļaujot dzelzceļa transporta produktus.

2. Sistēmas piedāvātājs var nolemt iekļaut dzelzceļa pakalpojumus DRS pamatpiedāvājumā.

3. Ja sistēmas piedāvātājs nolemj iekļaut dzelzceļa pakalpojumus DRS pamatpiedāvājumā, tas izvēlas iekļaut noteiktas precīzi definētas dzelzceļa pakalpojumu kategorijas, tajā pašā laikā ievērojot 3. panta 2. punktā noteiktos principus.

4. Dzelzceļa transporta operatoru šā kodeksa vajadzībām uzskata attiecīgi par iesaistītu pārvadātāju vai vecāko pārvadātāju, ciktāl tam ir līgums ar sistēmas piedāvātāju par tā produktu izplatīšanu, izmantojot DRS pamatpiedāvājumu, vai arī tā rezervācijas sistēma ir DRS, kā tā definēta 2. panta f) apakšpunktā. Ievērojot 5. punkta noteikumus, pret šiem produktiem izturas kā pret gaisa satiksmes produktiem, un tos iekļauj pamatpiedāvājumā saskaņā ar I pielikumā noteiktajiem kritērijiem.

5.

a) Piemērojot I pielikuma 1. un 2. punkta noteikumus dzelzceļa pakalpojumiem, sistēmas piedāvātājs pielāgo pamatpiedāvājuma informācijas sakārtošanas principus, lai attiecīgā mērā ņemtu vērā patērētāju vajadzības pēc pietiekamas informācijas par dzelzceļa pakalpojumiem, kas ir konkurējoša alternatīva gaisa pārvadājumiem. Sistēmas piedāvātāji jo īpaši var sakārtot dzelzceļa pakalpojumus ar īsu apstāšanos ierobežotu skaitu kopā ar tiešiem lidojumiem bez nolaišanās;

b) sistēmas piedāvātāji nosaka skaidrus kritērijus šā panta piemērošanai dzelzceļa pakalpojumiem. Šie kritēriji aptver izmantotā ceļojuma laiku un atspoguļo nepieciešamību izvairīties no pārmērīgas ekrāna piepildīšanas. Šos kritērijus vismaz divus mēnešus pirms to piemērošanas iesniedz Komisijai informācijai.

6. Šā panta nolūkiem uzskata, ka visas atsauces uz “lidojumiem” šajā regulā ietver atsauces uz “dzelzceļa pakalpojumiem” un atsauces uz “gaisa satiksmes produktiem” ietver atsauces uz “dzelzceļa transporta produktiem”.

7. Īpašu uzmanību pievērš šā panta piemērošanas novērtējumam Komisijas ziņojumā, kas paredzēts 23. panta 1. punktā.

▼M1

22. pants

▼M2

1. Šī regula neskar valsts tiesību aktus par drošības, sabiedriskās kārtības un datu aizsardzības pasākumiem, kas veikti, īstenojot Direktīvu 95/46/EK ( 6 )

▼M1

2. Priekšrocību ieguvēji no tiesībām, kas izriet no 3. panta 4.punkta, 4.a, 6. un 21.a panta, nevar atteikties no šīm tiesībām ar līgumu vai jebkuriem citiem līdzekļiem.

▼M2

23. pants

Divu gadu laikā pēc šīs regulas stāšanās spēkā Komisija sagatavo ziņojumu par šīs regulas piemērošanu, kurā, cita starpā, tā ņem vērā ekonomisko attīstību attiecīgajā tirgū. Šim ziņojumam var pievienot priekšlikumus šīs regulas pārskatīšanai.

▼B

Šī regula uzliek saistības kopumā un ir tieši piemērojama visās dalībvalstīs.

▼M2









I PIELIKUMS

Informācijas sakārtošanas kritēriji pamatpiedāvājumā attiecībā uz lidojumiem ( 7 ), kuros piedāvā parastos gaisa satiksmes produktus

1. Lidojumu variantu izkārtojumam pamatpiedāvājumā pieprasītajai dienai vai dienām jābūt šādā kārtībā, ja vien patērētājs atsevišķam darījumam nav pieprasījis citādi: i) visi nepārtrauktie tiešie lidojumi starp attiecīgajiem pilsētu pāriem; ii) visi pārējie tiešie lidojumi, kam nav vajadzīga lidmašīnas vai vilciena maiņa, starp attiecīgajiem pilsētu pāriem; iii) savienotie lidojumi.

2. Patērētājam jāsniedz vismaz iespēja pēc lūguma redzēt pamatpiedāvājumu, kas izkārtots pēc izlidošanas vai ielidošanas laika un/vai izmantotā ceļojuma laika. Ja vien patērētājs nepieprasa citādi, pamatpiedāvājums jāizkārto pēc izlidošanas laika attiecībā uz i) grupu un pēc izmantotā ceļojuma laika attiecībā uz ii) un iii) grupu.

3. Ja sistēmas piedāvātājs izvēlas parādīt informāciju kādam pilsētu pārim par neiesaistīto pārvadātāju sarakstiem vai maksām, bet arī ne obligāti par visu šādu pārvadātāju sarakstiem vai maksām, šāda informācija jāparāda precīzi, nemaldinot un bez diskriminācijas starp parādītajiem pārvadātājiem.

4. Ja sistēmas piedāvātājam ir zināms, ka informācija par tiešo regulāro gaisa pārvadājumu pakalpojumu skaitu un attiecīgo gaisa pārvadātāju identitāti nav pilnīga, tas skaidri jānorāda attiecīgajā pamatpiedāvājumā.

5. Lidojumi, kas nav regulārie gaisa pārvadājumu pakalpojumi, ir skaidri jāidentificē.

6. Lidojumi, kuros ceļā jāapstājas, ir skaidri jāidentificē.

7. Ja lidojumus veic gaisa pārvadātājs, kas nav ar pārvadātāja atkodējumu identificētais pārvadātājs, skaidri jānorāda īstais lidojuma veicējs. Šo prasību piemēro visos gadījumos, izņemot īslaicīgu ad hoc vienošanos.

8. Sistēmas piedāvātājs nedrīkst izmantot pamatpiedāvājumu tādā veidā, kas pārmērīgi attēlo kādu īpašu ceļojuma iespēju vai kas rāda nereālas ceļojuma iespējas.

9. Izņemot 10. punktā paredzēto, piemēro šādas prasības: a) attiecībā uz tiešajiem reisiem, neviens lidojums nevienā pamatpiedāvājumā nedrīkst parādīties vairāk nekā vienu reizi; b) attiecībā uz daudznozaru pakalpojumiem, kur vajadzīga lidmašīnas maiņa, neviena lidojuma kombinācija pamatpiedāvājumā nedrīkst parādīties vairāk nekā vienu reizi; c) lidojumus, kur nepieciešama lidmašīnas maiņa, uzskata par un rāda kā savienotus lidojumus ar vienu rindu katram gaisa kuģa tipam. Ja lidojumus veic viens un tas pats pārvadātājs ar vienu un to pašu reisa numuru un ja pārvadātājam vajadzīgs tikai viens lidojuma kupons un viena rezervācija, DRS tomēr būtu jāizdod tikai viens kupons un jāpieprasa samaksa tikai par vienu rezervēšanu.

1. Ja iesaistītajiem pārvadātājiem ir kopuzņēmums vai citas līgumsaistības, kas nosaka, ka divi vai vairāki no tiem uzņemas atsevišķu atbildību par piedāvājumu un gaisa satiksmes produktu pārdošanu lidojumam vai lidojumu kombinācijai, 9. punktā lietotos jēdzienus “lidojums” (tiešajiem reisiem) un “lidojumu kombinācija” (daudznozaru pakalpojumiem) saprot kā tādus, kas ļauj katram attiecīgajam pārvadātājam — ne vairāk kā diviem — norādīt atsevišķu piedāvājumu, izmantojot tā individuālo pārvadātāja atkodējumu. 2. Ja ir iesaistīti vairāk nekā divi pārvadātāji, tos divus pārvadātājus, kam būs tiesības izmantot 1. daļā paredzēto izņēmumu, izraugās pārvadātājs, kurš patiesībā veic lidojumu. Ja no lidojumu veicēja pārvadātāja nav pieejama pietiekama informācija, kas ļautu noteikt divus izraugāmos pārvadātājus, sistēmas piedāvātājam jāizraugās pārvadātāji bez diskriminācijas starp tiem. 10.

11. Pamatpiedāvājumam, kur tas ir realizējams, jāietver regulāro reisu savienotie lidojumi, kurus veic iesaistītie pārvadātāji un kas ir sastādīti, izmantojot vismaz deviņus savienojuma punktus. Sistēmas piedāvātājam jāpieņem iesaistīta pārvadātāja lūgums iekļaut netiešu lidojumu, ja vien attālums nepārsniedz 130 % no lielā loka attāluma starp divām lidostām, un izņemot gadījumu, kad tas varētu izslēgt pakalpojumus ar īsāku izmantoto ceļojuma laiku. Savienojuma punkti ar attālumu, kas pārsniedz 130 %, nav jālieto.









II PIELIKUMS

Pasūtītāju veiktā izplatīšanas līdzekļu izmantošana

1. Pasūtītājam jāuztur precīzs reģistrs, kas aptver visus DRS rezervēšanas darījumus. Šim reģistram jāiekļauj reisu numuri, rezervācijas atkodējums, lidojuma datums, izlidošanas un ielidošanas laiki, segmentu statuss, pasažieru uzvārdi un iniciāļi ar to kontaktadresēm un/vai telefona numuriem, kā arī biļetes statuss. Rezervējot vai anulējot rezervēto vietu, pasūtītājam jānodrošina, ka izmantotais rezervācijas atkodējums atbilst pasažiera samaksātajai cenai.

2. Pasūtītājs ar nodomu neveic dubultu rezervāciju vienam un tam pašam pasažierim. Ja pēc patērētāja izvēles apstiprinātā vieta nav pieejama, pasažieri var ierakstīt šā lidojuma rezerves sarakstā (ja rezerves saraksts pastāv) un viņu var apstiprināt citā lidojumā.

3. Ja pasažieris anulē rezervāciju, pasūtītājs tūlīt atbrīvo attiecīgo vietu.

4. Ja pasažieris maina maršrutu, pasūtītājam jānodrošina, ka, izdarot jauno rezervēšanu, tiek anulētas visas iepriekšējās vietas un papildu pakalpojumi.

5. Ja tas ir iespējams, pasūtītājam jāpieprasa vai jāapstrādā visas rezervācijas katram atsevišķam maršrutam un visas tālākās izmaiņas vienā un tajā pašā DRS.

6. Pasūtītājs drīkst pieprasīt vai pārdot vietu lidmašīnā tikai tad, ja viņam tā rīkoties prasījis patērētājs.

7. Pasūtītājam jānodrošina, ka biļeti izdod saskaņā ar katra segmenta rezervācijas statusu un saskaņā ar piemērojamo laika ierobežojumu. Pasūtītājs drīkst izdod biļeti, kas norāda noteiktu rezervāciju un noteiktu lidojumu, tikai tad, kad ir saņemts šīs rezervācijas apstiprinājums.